
Zöld erdőben jártam, paródiát láttam, szabad-e felhasználni? - A szabad felhasználási esetek körének bővülése a szerzői jogban, különös tekintettel a pastiche- és a paródia-kivételre

A szabad felhasználás lényege legfőképpen abban ragadható meg, hogy ennek körében a felhasználás díjtalan, továbbá, hogy a szerző engedélyére sincs szükség hozzá. Ezzel együtt – illetőleg ebből adódóan – a szerzői jog mérvadó korlátjaként is értelmezhető. Nem meglepő, hogy a mai ’modern, intelligens és online’ világunkban a szerzői jog területére is jellemző egyfajta rugalmas fejlődés és gyarapodás, amely a lehető legszélesebb palettán igyekszik felvenni a versenyt és lépést tartani mindezzel. Az európai előrehaladáshoz való asszimilálódás mintapéldája a 2019/789, valamint a 2019/790 európai parlamenti és tanácsi irányelv, amelyeket 2021. júniusáig kellett hazánknak is nemzeti jogszabályaival összhangba hozni. Dolgozatunk fókuszpontját is ezen irányelvek képezik, pontosabban az ezzel járó újdonságok: a szabad felhasználási esetek bővülése, különös tekintettel a külföldi joggyakorlatban már jól ismert paródia-kivétel esetére, a kevésbé köztudatban lévő stílusutánzat, vagyis pastiche kérdéskörére, de górcső alá vesszük mind a kritikai, mind pedig a karikatúra céljából történő felhasználást is.



